CELEX: 52019PC0474
Language: mt
Date: 2019-10-17
Title: Proposta għal REGOLAMENT TAL-KUNSILL dwar l-allokazzjoni tal-opportunitajiet tas-sajd skont il-Protokoll dwar l-implimentazzjoni tal-Ftehim ta’ Sħubija fis-settur tas-sajd bejn ir-Repubblika tas-Senegal u l-Unjoni Ewropea

IL-KUMMISSJONI EWROPEA
            Brussell, 17.10.2019
            COM(2019) 474 final
            2019/0227(NLE)
            Proposta għal
            REGOLAMENT TAL-KUNSILL
            dwar l-allokazzjoni tal-opportunitajiet tas-sajd skont il-Protokoll dwar l-implimentazzjoni tal-Ftehim ta’ Sħubija fis-settur tas-sajd bejn ir-Repubblika tas-Senegal u l-Unjoni Ewropea
            
               
         
         
            
                MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u għanijiet tal-proposta
            
            
               
                  Abbażi tad-Direttivi tan-negozjati rilevanti
                     1
                  , il-Kummissjoni nnegozjat mal-Gvern tar-Repubblika tas-Senegal (minn hawn ’il quddiem “is-Senegal”) bil-ħsieb li tikkonkludi Protokoll ġdid tal-Ftehim tas-sajd eżistenti. Wara dawn in-negozjati, fis-19 ta’ April 2019 ġie inizjalat Protokoll ġdid. Il-Protokoll ikopri perjodu ta’ ħames snin mid-data tal-applikazzjoni provviżorja tiegħu, jiġifieri mid-data tal-iffirmar tiegħu, kif imsemmi fl-Artikolu 16 tiegħu.
               
               
                  Il-Protokoll jipprevedi l-opportunitajiet tas-sajd li ġejjin għall-bastimenti tal-Unjoni:
               
            
            
               –28 bastiment tas-sajd għat-tonn bit-tartaruni mgħammra bi friża;
            
            
               –10 bastimenti tas-sajd bil-bastun u x-xlief; 
            
            
               –5 bastimenti tas-sajd bil-konz; 
            
            
               –2 bastimenti tat-tkarkir.
            
            
               
                  Għandu jiġi stabbilit il-metodu għall-allokazzjoni ta’ dawn l-opportunitajiet tas-sajd fost l-Istati Membri.
               
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Skont il-prijoritajiet tar-riforma tal-politika tas-sajd
                     2
                  , il-Protokoll il-ġdid joffri opportunitajiet tas-sajd għall-bastimenti tal-Unjoni fl-ilmijiet tas-Senegal skont l-aqwa parir xjentifiku disponibbli u filwaqt li jħares ir-rakkomandazzjonijiet tal-Kummissjoni Internazzjonali għall-Konservazzjoni tat-Tonn tal-Atlantiku (l-ICCAT). Dan il-Protokoll ġdid iqis ir-riżultati ta’ evalwazzjoni li saret fuq l-aħħar Protokoll (2014-2019) u ta’ evalwazzjoni li tħares lejn il-futur dwar jekk għandux jiġi konkluż Protokoll ġdid. It-tnejn li huma twettqu minn esperti esterni. Il-Protokoll se jippermetti wkoll lill-Unjoni Ewropea u lis-Senegal jaħdmu aktar mill-qrib bejniethom biex jippromwovu l-użu responsabbli tar-riżorsi tas-sajd fl-ilmijiet tas-Senegal u biex jappoġġaw l-isforzi tas-Senegal biex jiżviluppa s-settur tiegħu tas-sajd, fl-interess taż-żewġ partijiet. 
               
            
            
               •Konsistenza ma’ politiki oħra tal-Unjoni
            
            
               
                  In-negozjar ta’ Protokoll ġdid għall-Ftehim ta’ Sħubija dwar is-Sajd mas-Senegal jidħol fil-qafas tal-azzjoni esterna tal-UE mal-pajjiżi tal-Afrika, tal-Karibew u tal-Paċifiku (AKP), u jqis b’mod partikulari l-objettivi tal-Unjoni fil-qasam tal-ħarsien tal-prinċipji demokratiċi u tad-drittijiet tal-bniedem.
               
               
                  Minkejja li f’livell lokali, l-attività ekonomika ġġenerata fis-settur tas-sajd tas-Senegal tgħin biex jiġu indirizzati l-kawżi fundamentali tal-migrazzjoni irregolari.
               
            
            
               1.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               Il-bażi ġuridika magħżula hija t-Trattat dwar il-Funzjonament tal-Unjoni Ewropea, li l-Artikolu 43(3) tiegħu jistabbilixxi li l-Kunsill, fuq proposta tal-Kummissjoni, għandu jadotta l-miżuri dwar l-allokazzjoni tal-opportunitajiet tas-sajd. 
            
            
               •Sussidjarjetà (għall-kompetenza mhux esklużiva)
            
         
         
            
               Il-qasam ta’ azzjoni huwa kompetenza esklużiva. 
            
            
               2.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Il-partijiet ikkonċernati ġew ikkonsultati waqt l-evalwazzjonijiet ex post u ex ante dwar Protokoll potenzjali ġdid bejn l-Unjoni Ewropea u s-Senegal. Waqt laqgħat tekniċi ġew ikkonsultati wkoll l-esperti mill-Istati Membri u mis-settur. Minn dawn il-konsultazzjonijiet ħareġ li huwa fl-interess tal-Unjoni Ewropea u tas-Senegal li jikkonkludu Protokoll ġdid tal-Ftehim ta’ Sħubija dwar is-Sajd.
               
            
            
               •Konsultazzjoni mal-partijiet ikkonċernati
            
            
               
                  L-Istati Membri, ir-rappreżentanti tas-settur, l-organizzazzjonijiet internazzjonali tas-soċjetà ċivili kif ukoll l-amministrazzjoni tas-sajd u r-rappreżentanti tas-soċjetà ċivili tas-Senegal ġew ikkonsultati fil-kuntest tal-evalwazzjoni. Saru wkoll konsultazzjonijiet fil-qafas tal-Kunsill Konsultattiv għall-Flotta ta’ Distanzi Twal.
               
            
            
               •Ġbir u użu tal-għarfien espert
            
            
               Il-Kummissjoni użat konsulent indipendenti għall-evalwazzjonijiet ex post u ex ante, f’konformità mad-dispożizzjonijiet tal-Artikolu 31(10) tar-Regolament li jistabbilixxi l-politika komuni tas-sajd. 
            
            
               3.L-IMPLIKAZZJONI BAĠITARJA
            
            
               L-abbozz tar-Regolament ma għandu l-ebda impatt fuq il-baġit tal-Unjoni.
            
            
               4.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rappurtar
            
            
               Din il-proċedura qed tinbeda b’mod parallel mal-proċeduri marbutin mad-Deċiżjoni tal-Kunsill dwar l-iffirmar, f’isem l-Unjoni, tal-Protokoll għall-Ftehim ta’ Sħubija dwar is-Sajd bejn ir-Repubblika tas-Senegal u l-Unjoni Ewropea, kif ukoll ma’ dawk marbutin mad-Deċiżjoni tal-Kunsill dwar il-konklużjoni tiegħu. Dan ir-Regolament irid jibda japplika ladarba jkunu jistgħu jibdew isiru l-attivitajiet tas-sajd skont il-Ftehim, jiġifieri mid-data tal-applikazzjoni provviżorja tal-Protokoll. 
            
            
               2019/0227 (NLE)
            
            
               Proposta għal
            
            
               REGOLAMENT TAL-KUNSILL
            
            
               dwar l-allokazzjoni tal-opportunitajiet tas-sajd skont il-Protokoll dwar l-implimentazzjoni tal-Ftehim ta’ Sħubija fis-settur tas-sajd bejn ir-Repubblika tas-Senegal u l-Unjoni Ewropea
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 43(3) tiegħu,
            
            
               Wara li kkunsidra l-proposta tal-Kummissjoni Ewropea,
            
         
         
            
               Billi:
            
            
               (1)Fit-2 ta' Marzu 2015, il-Kunsill adotta d-Deċiżjoni (UE) Nru 2015/384
                  3
                dwar il-konklużjoni ta’ Ftehim ta' Sħubija fil-qasam tas-settur tas-sajd bejn ir-Repubblika tas-Senegal u l-Unjoni Ewropea (minn hawn ’l quddiem “il-Ftehim”)
                  4
               . Dan il-Ftehim daħal fis-seħħ fl-20 ta’ Novembru 2014 u għadu fis-seħħ.
            
            
               (2)L-aħħar Protokoll dwar l-implimentazzjoni tal-Ftehim skada fid-19 ta’ Novembru 2019.
            
            
               (3)Skont id-Deċiżjoni tal-Kunsill 2019/.../UE
                  5
               ,  fid-19 ta’ Lulju 2019 ġie inizjalat Protokoll ġdid li jimplimenta l-Ftehim (minn hawn ’il quddiem imsejjaħ “il-Protokoll”).
            
            
               (4)Jenħtieġ li l-opportunitajiet tas-sajd previsti fil-Protokoll jiġu allokati fost l-Istati Membri għall-perjodu kollu tal-applikazzjoni tiegħu.
            
            
               (5)Il-Protokoll jibda japplika b’mod provviżorju mid-data tal-iffirmar tiegħu sabiex ikun żgurat li l-attivitajiet tas-sajd tal-bastimenti tal-Unjoni jinbdew malajr. Għalhekk jenħtieġ li dan ir-Regolament jibda japplika mill-istess data,
            
            
               ADOTTA DAN IR-REGOLAMENT:
            
            
               Artikolu 1
            
            
               L-opportunitajiet tas-sajd stabbiliti skont il-Protokoll dwar l-implimentazzjoni tal-Ftehim ta’ sħubija fis-settur tas-sajd bejn ir-Repubblika tas-Senegal u l-Unjoni Ewropea (minn hawn ’il quddiem imsejjaħ “il-Protokoll”) għandhom jitqassmu fost l-Istati Membri kif ġej:
            
            
               (a)bastimenti tas-sajd għat-tonn bit-tartaruni mgħammra bi friża:
            
            
               Spanja:
                     
                     [16]
                     bastimenti
            
            
                             Franza:
                     
                     [12]
                     bastimenti
            
            
               (b)bastimenti tas-sajd bil-qasab u x-xlief: 
            
            
               Spanja: 
                     
                     [8]
                     bastimenti
            
            
               Franza: 
                     
                     [2]
                     bastimenti
            
            
               (c)bastimenti tas-sajd bil-konz:
            
            
               Spanja:
                     
                     [3]
                     bastimenti
            
            
               Il-Portugall:
                     
                     [2]
                     bastimenti
            
            
               (d)bastimenti tat-tkarkir: 
            
            
               Spanja: 
                     
                     [2]
                     bastimenti
            
         
         
            
            
               Artikolu 2
            
            
               Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            
            
               Għandu jibda japplika mid-data tal-applikazzjoni tal-Protokoll.
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        Adottat waqt il-Kunsill tal-Agrikoltura u Sajd tal-15 ta’ Lulju 2019.
               
               
                  
                     (2)
                  
                        ĠU L 354, 28.12.2013, p. 22.
               
               
                  
                     (3)
                  
                        Deċiżjoni tal-Kunsill (UE) 2015/384 tat- 2 ta' Marzu 2015 dwar il-konklużjoni, f'isem l-Unjoni, tal-Ftehim ta' Sħubija dwar is-Sajd Sostenibbli bejn l-Unjoni Ewropea u r-Repubblika tas-Senegal u tal-Protokoll ta' Implimentazzjoni tiegħu (ĠU L 65 tal-10.3.2015, p. 1).
               
               
                  
                     (4)
                  
                        Ftehim ta' Sħubija fil-qasam tas-Sajd sostenibbli bejn l-Unjoni Ewropea u r-Repubblika tas-Senegal (ĠU L 304 tat-23.10.2014, p. 3).
               
               
                  
                     (5)
                  
                        Id-Deċiżjoni tal-Kunsill (UE) 2019/... ta’  … … (ĠU L ... ta’ ..., p. …).